Der er tale om usædvanligt grove og voldsomme voldsepisoder, når Retten i Aalborg i disse dage efter planen behandler en retssag mod en 25-årig mand. Den ene af episoderne var så voldsom, at offeret ifølge anklageskriftet i sagen kan have været i livsfare. Det fremgår af anklageskriftet, at den 25-årige mand var bevæbnet med en machete, da han 28. maj sidste år ved 17-tiden om eftermiddagen gik løs på sit offer på Thulevej i Gug. Kan have været i livsfare Det fremgår af anklagerne, at offeret fik flere stik og snit med våbnet i hovedet og på kroppen. Det resulterede i en punkteret lunge, ligesom flere snit havde en dybde på op til tre centimeter, og det fremgår som nævnt at anklageskriftet, at offeret kan have været i livsfare under det voldsomme overfald. Den 25-årige mand er ligeledes tiltalt for – sammen med to andre – at have stået bag et andet voldsomt overfald blot en uge tidligere. Overfaldet fandt 21. maj kort efter kl. 18 på Årestrupvej i det østlige Aalborg. Det fremgår af anklageskriftet, at offeret blev udsat for grov vold i form af flere slag med et baseballbat i hovedet og på kroppen, ligesom han blev overdænget med knytnæveslag og spark/tramp i hovedet og på kroppen. Offeret fik blandt andet brud på næsen og brud på en knogle i en hånd. Flere opgør Det fremgår ikke før retssagens start, hvordan den 25-årige, der også tidligere er dømt for vold, forholder sig til anklagerne. Han blev anholdt og varetægtsfængslet efter de voldelige opgør og sidder derfor i øjeblikket bag tremmer, mens han venter på, at sagen skal komme for retten. De to, som politiet mener deltog i overfaldet fredag 21. maj sidste år, får deres sag behandlet særskilt ved retten. Det er politiets opfattelse, at de voldelige opgør indgår i den serie af interne opgør mellem rivaliserende grupper i Aalborg, som over nogle måneder sidste år satte et kedeligt og voldeligt præg på byen ved flere lejligheder.

Referat:
Offeret fik flere stik og snit med våbnet i hovedet og på kroppen og kan have været i livsfare.